Wiener kao Spitzer?
Nakon skandala sa slanjem lascivnih fotografija preko društvenih medija, situacija se za 'golog kongresnika' može samo popraviti
Eric Dezenhal navodi četiri uvjeta za oporavak od skandala: javno priznanje krivnje, očitovanje o osobnoj muci, nestanak s javne scene na izvjesno vrijeme i povratak s novim fokusom. Član Zastupničkog doma američkog Kongresa, demokrat iz New Yorka Anthony Weiner, podnio je ostavku. Podsjetimo, prije nekoliko tjedana otkriveno je da je kongresnik Weiner putem Twittera i Facebooka slao svoje polu-obnažene fotografije i tekst poruke seksualnog sadržaja djevojkama i ženama koje nije poznavao, a od kojih su neke navodno bile i maloljetnice. One su mu se pak javljale mahom zbog toga što su im se sviđali njegovi nastupi na televiziji. Weiner je prvotno, uz ispriku, rekao da neće podnijeti ostavku, ali – kako se čini - vođe demokrata u Kongresu na njega su izvršili pritisak te je on na koncu ipak odstupio sa svoje dužnosti. Prije nekoliko dana, Weineru je u Kongresu odobren dopust kako bi se posvetio tretmanu rehabilitacije. Neki mediji bave se pitanjem je li - nakon ovakvog skandala - povratak na javnu scenu uopće moguć. Odgovor je potvrdan. Prije tri godine tadašnji guverner New Yorka Eliot Spitzer dao je ostavku nakon što je otkriveno da je koristio usluge escort-prostitutki. Danas, pak, ima svoju emisiju na CNN-u u kojoj je prije nekoliko dana govorio upravo o skandalu kongresnika Weinera. "Suosjećam s Anthonyem Weinerom. Znam da prolazi kroz nevjerojatne muke" - rekao je tom prilikom Eliot Spitzer. Američko javno mnijenje očito daje drugu priliku ljudima poput Weinera. Prisjetimo se sličnih slučajeva poput Hugha Granta ili Kobe Bryanta. Bivši republikanski kongresnik Mark Foley dao je ostavku 2006. godine nakon što je otkrivena njegova neprilična komunikacija s kongresnim paževima. Danas, pak, ima svoju radio emisiju na Floridi. Tu je, naravno, i slučaj bivšeg predsjednika Billa Clintona i Monice Lewinsky. Stručnjak za krizne situacije u odnosima s javnošću Eric Dezenhal kaže da se 'u pravilu, većina ljudi može oporaviti od skandala.' On dodaje da za to postoje četiri uvjeta: javno priznanje krivnje, očitovanje o osobnoj muci, nestanak s javne scene na izvjesno vrijeme i povratak s novim fokusom. Dezenhal kaže da Amerikanci žele vidjeti da skandalom pogođene osobe 'plaćaju određenu cijenu'. Nakon toga, ističe on, nema drugog smjera u karijeri nego - prema gore.